« Η Αγία Γραφή λέει ότι πρέπει να μυρώνουμε και να λαδώνουμε τις εικόνες για να γίνονται θαύματα. Εμείς πιστεύουμε πολύ στον Θεό και κάνουμε λοιπόν το θέλημά Του…. », αυτά είπαν στους αστυνομικούς οι δύο Βουλγάρες που συνελήφθησαν σήμερα το μεσημέρι , λίγο πριν πετάξουν για τρίτη φορά λάδι σε εκθέματα στο Αρχαιολογικό Μουσείο στην Παλιά Βουλή.

Πρόκειται για μία 48χρονη και μία 50χρονη. Την ώρα που φύλακας του μουσείου τις είδε να κινούνται ύποπτα και ειδοποίησε τις Αρχές, είχαν πάνω τους τρία μπουκάλια με λάδι.

Σύμφωνα, μάλιστα, με πληροφορίες του CNN Greece, πάνω τους οι δύο γυναίκες είχαν και δύο τετράδια με σημειώσεις. Εκεί περιέγραφαν πού ακριβώς βρίσκονται μουσεία στην Αττική, τα ονόματά τους, οι διευθύνσεις τους, αλλά και τι εκθέματα περιέχουν.

Στο παρελθόν οι δύο Βουλγάρες είχαν προκαλέσει φθορές στο Βυζαντινό και Χριστιανικό Μουσείο, αλλά και στο Μουσείο Μπενάκη.